Kim Andersen (V), 2014-01-23:
Tak for det.
Det lovforslag, L 115, som vi her har til behandling, indeholder to overordnede ændringer.
For det første indebærer forslaget, at bestyrelsen for Danmarks Eksportråd nedlægges, og at der i stedet oprettes et nyt rådgivende organ, som skal hedde Udenrigsøkonomisk Forum.
Dette forum skal sikre en bred udenrigsøkonomisk og erhvervsorienteret rådgivning til handels- og europaministeren.
For det andet indeholder forslaget den ændring, at medlemmerne af det såkaldte eksportfremmebevillingsudvalg fremover udpeges af handels- og europaministeren.
De foreslåede ændringer sker som opfølgning på den strukturændring, der er sket i Udenrigsministeriet.
Med udnævnelsen af en handels- og investeringsminister i 2011 og senere en handels- og europaminister i 2013 er der kommet øget fokus på at sikre gode forudsætninger for dansk eksport, og det vil vi i Venstre gerne kvittere for.
Vi ser derfor også positivt på, at man følger op på Udenrigsministeriets strukturændring med en evaluering af, om Eksportrådets bestyrelse fortsat kan varetage de opgaver, som den oprindelig blev tiltænkt.
Da Eksportrådet blev etableret tilbage i år 2000, blev der ved samme lejlighed etableret en bestyrelse for rådet, og bestyrelsens opgave bestod i at rådgive ministeren med henblik på at sikre et godt samspil mellem erhvervslivet og Eksportrådet.
Rådgivningen skulle således bidrage til at fremme dansk eksport og tiltrække danske investeringer her til landet.
Den nye ministerpost ændrer imidlertid forudsætningerne for bestyrelsens opgavevaretagelse, som nu naturligt i højere grad varetages politisk af handels- og europaministeren.
Man har derfor valgt at nedlægge bestyrelsen for Eksportrådet og opretter i stedet et nyt udenrigsøkonomisk forum, og det kan vi i Venstre godt se fornuften i.
Med det nye forum lægges der op til en mere bred inddragelse.
Der vil indgå både virksomheder og erhvervsorganisationer samt folk fra forskningsverdenen og andre relevante aktører.
Jeg har noteret mig, at man med lovforslaget lægger op til, at der i det udenrigsøkonomiske forum fortsat skal være en tæt dialog mellem Eksportrådet og dansk erhvervsliv, selv om bestyrelsen nedlægges.
I Venstre tager vi det som en afgørende forudsætning, at erhvervslivet inddrages, og at arbejdet med at fremme dansk eksport i videst mulig udstrækning sker på erhvervslivets præmisser.
Derfor håber jeg også, at handels- og europaministeren er opmærksom på, at det nye forum bibeholder den tætte kontakt til erhvervslivet.
Vi må ikke risikere en udvikling, hvor det nye forum reelt bliver et pseudoorgan.
Derfor er det naturligvis en forudsætning for Venstres opbakning til dette lovforslag, at ministeren sikrer, at det nye organ bliver et kompetent forum, som benyttes aktivt.
Forummet bør være karakteriseret ved en tæt dialog med Eksportrådet, Udenrigsministeriet og repræsentanter fra erhvervslivet.
Kun via en tæt dialog med erhvervslivets aktører kan det lykkes at fremme dansk eksport og tiltrække investeringer her til landet.
Afslutningsvis vil jeg gerne understrege, at Danmarks Eksportråd bestrider en helt central opgave med hensyn til at vejlede og give support til danske virksomheder, der forsøger sig på de udenlandske markeder.
Derfor er det også væsentligt, at Eksportrådet og handels- og europaministeren er bevidste om at udnytte særlig de små og mellemstore virksomheders vækstpotentiale på de internationale markeder, i første omgang særlig på de nære eksportmarkeder.
Her er det særlig vigtigt aldrig at svigte indsatsen på hele det store tyske marked.
Uden den bevidsthed er det svært at klæde danske virksomheder på til at udforske det eksportpotentiale, som bør udgøre en væsentlig del af den danske vækstdagsorden.
Jeg har tillid til, at det nye forum, som regeringen med dette lovforslag lægger op til, vil kunne bidrage til at skabe en bredere forståelse for eksportpotentiale og dermed en bedre vejledning til danske virksomheder.
Det er forudsætningen for vækst og øget værdiskabelse i den private indenlandske sektor og dermed også forudsætningen for øget beskæftigelse i private virksomheder her i landet.
Det er en meget vigtig præmis for Venstre at understrege.
Dansk erhvervslivs eksport og internationalisering er helt afgørende, når vi skal skabe vækst og beskæftigelse i Danmark.
Dette lovforslag lægger op til en forbedring af arbejdet med eksportfremme.
Venstre vil derfor gerne støtte forslaget.